वेस्टइंडीज ने तीसरे वनडे में भारत को 43 रन से हराया। विंडीज ने इस जीत के साथ ही सीरीज 1-1 से बराबर कर दिया है। विशाखापट्टनम में दूसरा वनडे टाई रहा था। विंडीज ने पहले बल्लेबाजी करते हुए 50 ओवर में नौ विकेट पर 283 रन बनाए। उसके लिए शाई होप ने सबसे ज्यादा 95 रन बनाए। 284 रन के लक्ष्य के सामने टीम इंडिया 47.4 ओवर में 240 रन पर ऑल आउट हो गई। कप्तान विराट कोहली ने 107 रन बनाए। वे लगातार तीन मैच में शतक लगाने वाले पहले भारतीय और दुनिया के कुल दसवें बल्लेबाज बने। श्रीलंका के कुमार संगकारा ने 2015 में लगातार चार शतक लगाए थे। वे लगातार तीन से ज्यादा शतक लगाने वाले इकलौते बल्लेबाज हैं।